### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Borgerne i hjemmeplejen møder i dag for mange og for ukendte ansigter i deres dagligdag. Hjemmeplejen er blevet et sted med stor udskiftning og mange vikarer. Det kan skabe utryghed, frustrationer og forvirring, når borgeren skal forholde sig til mange forskellige medarbejdere, som ikke kender den pågældende borger.

Det er Dansk Folkepartis vurdering, at en forudsætning for, at Århus Kommune leverer en god hjemmepleje er, at borgere, der modtager hjælp, er trygge ved de personer, der kommer i deres hjem. For medarbejderne har det også betydning, om det er de samme kolleger såvel som borgere, som de arbejder med, eller om de skal forholde sig til nye ansigter dagligt. Derfor er der med dette forslag også fokus på at gøre Sundhed og Omsorg til en attraktiv arbejdsplads.

Dansk Folkeparti ønsker derfor, at borgere i hjemmeplejen i højere grad kan få hjælp af den samme hjælper. Med inspiration i den hollandske Buurtzorg model, handler det om at indrette hjemmeplejen i selvstyrende teams. Kernen i modellen handler om at give de selvstyrende teams mere selvledelse til fx at visitere og administrere borgernes behov. Et andet element handler om tilgangen til borgerne, som er præget af personkontinuitet og fokus på borgernes situation, ønsker og ressourcer.

Det handler derfor kort og godt om at borgere i hjemmeplejen skal møde det samme team af medarbejdere, som kender borgerens behov og hjemmets indretning. Arbejdet er igangsat på foranledning af Dansk Folkeparti, men vi ønsker fortsat et øget fokus på at reducere antallet af forskellige medarbejdere, som kommer i hjemmeplejemodtageres eget hjem.

Derfor foreslår Dansk Folkeparti,

1) At der afsættes ressourcer til flere kendte ansigter i hjemmeplejen igennem selvstyrende teams